ชูเอเชียเหนือพุ่งต่อ
บลจ.กรุงไทย มั่นใจหุ้นเอเชียเหนือสดใส ออกทริกเกอร์ตั้งเป้า 5% “ซีไอเอ็มบี” ชูกองทุน “ดีพลัส” ตอบโจทย์ดอกเบี้ยลด
7 พ.ค. 2558

บลจ.กรุงไทย มั่นใจหุ้นเอเชียเหนือสดใส ออกทริกเกอร์ตั้งเป้า 5% “ซีไอเอ็มบี” ชูกองทุน “ดีพลัส” ตอบโจทย์ดอกเบี้ยลด 
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทมองว่ายังเป็นจังหวะดีในการลงทุนตลาดหุ้นเอเชียเหนือ จึงออกกองทุนเปิดเคแทม นอร์ท เอเชีย อิควิตี้ 5% ทริกเกอร์ฟันด์ 2 (KTNA5-2) เสนอขายตั้งแต่วันนี้ถึงวันที่ 13 พ.ค. 2558 ลงทุนขั้นต่ำ 1 หมื่นบาท หลังจากกองแรกทำผลตอบแทนตามเป้าหมาย 5% ในเวลา 2 เดือน 
นอกจากนี้ กองทุนจะลงทุนในกองทุนอีทีเอฟในต่างประเทศเพื่อสร้างผลตอบแทนจากการลงทุนในกองทุนให้ใกล้เคียงกับผลตอบแทนของดัชนีหุ้นของประเทศในภูมิภาคเอเชียเหนือ ได้แก่ ญี่ปุ่น จีน ฮ่องกง และเกาหลีใต้ โดยลงทุนเฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิกองทุน
“ผู้จัดการกองทุนสามารถปรับสัดส่วนการลงทุนในแต่ละประเทศได้ตามความเหมาะสม เพื่อให้ได้ผลตอบแทนตามเป้าหมายที่กำหนดไว้ 5% และเลิกโครงการอัตโนมัติเมื่อหน่วยลงทุนไม่ต่ำกว่า 10.70 บาท เป็นเวลา 3 วันทำการติดต่อกันขึ้นไป” นางชวินดา กล่าว
ทั้งนี้ บริษัทอยู่ระหว่างเปิดจำหน่ายกองทุนเปิดกรุงไทยตราสารหนี้ เอฟไอเอฟ เอ็นแฮนซ์ 13 ตั้งแต่วันนี้ถึงวันที่ 12 พ.ค. 2558 อายุ 6 เดือน เน้นลงทุนในตราสารหนี้ต่างประเทศสัดส่วน 80% ที่เหลือลงทุนในประเทศ ผลตอบแทนประมาณ 2.1% ต่อปี
นายจุมพล สายมาลา ประธานเจ้าหน้าที่บริหาร บลจ.ซีไอเอ็มบี-พรินซิเพิล กล่าวว่า หลังจากคณะกรรมการนโยบายการเงิน (กนง.) ปรับลดอัตราดอกเบี้ยนโยบายลง 0.25% เหลือ 1.5% เป็นการปรับลดต่อเนื่องครั้งที่ 2 ในปีนี้ สะท้อนถึงความกังวลเศรษฐกิจไทยที่ชะลอตัวมากกว่าที่คาด แม้การเบิกจ่ายงบลงทุนภาครัฐจะทำได้เพิ่มขึ้นและภาคท่องเที่ยวขยายตัว แต่ไม่พอชดเชยการส่งออกและการบริโภคที่อ่อนแรงในไตรมาสแรก
อย่างไรก็ตาม จากสถานการณ์ดังกล่าวทำให้อัตราดอกเบี้ยของไทยอยู่ในระดับต่ำ และคาดว่าจะทรงตัวต่อไปอีกระยะหนึ่ง ซึ่งสอดคล้องกับมุมมองของบริษัท ดังนั้นการจัดพอร์ตลงทุนในตราสารหนี้ในปีนี้ นักลงทุนต้องเลือกลงทุนกองทุนที่มีอายุตราสารลงทุนประมาณ 1 ปี เพื่อจะเพิ่มผลตอบแทนได้ในขณะที่ความเสี่ยงไม่สูงมาก
“จากมุมมองดังกล่าวทำให้กองทุนเปิดซีไอเอ็มบี-พรินซิเพิล เดลี่ อินคัม พลัส ได้รับการตอบรับอย่างดีจากนักลงทุน จนวันที่ 24 เม.ย. 2558 ต้องเพิ่มขนาดกองทุนครั้งที่ 3 เป็น 1.5 หมื่นล้านบาท ภายในเวลา 2 เดือนนับจากวันจดทะเบียนกองทุน” นายจุมพล กล่าว
นอกจากนี้ บริษัทได้คาดหมายผลตอบแทนของกองทุนไว้ที่ประมาณ 2.3-2.5% ต่อปี หลังจากอัตราดอกเบี้ยนโยบายปรับลดลง
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า บริษัทเสนอขายกองทุนเปิดกรุงศรีตราสารหนี้ต่างประเทศเอไอ 6M11 อายุ 6 เดือน ลงทุนในตราสารหนี้ในประเทศจีนและตุรกี เสนอขายวันที่ 6-11 พ.ค. 2558 เหมาะกับนักลงทุนที่มิใช่รายย่อยและผู้ที่มีเงินลงทุนสูง ลงทุนขั้นต่ำ 5.1 แสนบาท คาดผลตอบแทน 2.35% ต่อปี
สำหรับภาวะตลาดตราสารหนี้หลังจาก กนง.ปรับลดดอกเบี้ยลง 0.25% ผิดไปจากที่ตลาดคาดว่าจะคงดอกเบี้ย ส่งผลให้อัตราผลตอบแทนพันธบัตรรัฐบาลไทยลดลง 0.03-0.2% โดยตราสารหนี้ระยะสั้นปรับลดลงมาก ส่วนอัตราผลตอบแทนตราสารหนี้ภาครัฐของสหรัฐปรับขึ้น 0.01-0.15% โดยตราสารหนี้ระยะยาวเพิ่มขึ้นมากกว่าหลังธนาคารกลางสหรัฐให้ความเห็นว่ายังมีโอกาสที่ดอกเบี้ยจะปรับขึ้นในเดือน มิ.ย.